Amedeus, Dei gratia Bisuntinensis sedis humilis minister, presentibus et futuris rei geste noticiam in perpetuum. Ne labentibus annorum curriculis que digne ac rationabiliter per manum nostram fiunt et ordinantam casu aliquo negligentie de sinu memorie subtrahi possint aut deleri tam presentium quam futurorum scire relinquimus universitati quod Renerus dominus Borbone et frater suus Henricus, nepotes nostri, laudaverunt et concesserunt fratribus et domui Morimondi elemosinam quam mater ipsorum A., soror nostra, laborans in extremis, et pater eorum Renerus, ipsius fratribus contulerunt, scilicet totum molendinum cum batatorio quod dicitur Ad Vada, in via de Sarcoers, pacifice perpetuo possidendum. Promiserunt etiam eisdem fratribus idem R. et Henricus quod eamdem elemosinam ab universorum injuriis pro posse suo ubique et bona fide tuerentur et defensarent. Hec autem omnia, sicut in carta ipsorum Renerii et Henrici continetur et ex eorum testimonio cognovimus, laudaverunt et concesserunt uxor ejusdem Renerii Gilleta nomine et filii sui Fulco, Galterus, Raynardus, Johannes, et filia sua Helvyd. Quod ut ratum permaneat, scripto mandari ipsumque scriptum ad evitandum scandalum in temporibus futuris, sigilli nostri testimonio fecimus insigniri. Actum anno dominice incarnationis M° CC° octavo. Datum per manum Lodowici cancellarii nostri.